CHEWA เดินหน้าออกหุ้นกู้ 600 ลบ.อายุ 2 ปี เล็งขายกองทุน-รายใหญ่ 10-14 ม.ค.63
CHEWA เดินหน้าออกหุ้นกู้ 600 ลบ.อายุ 2 ปี เล็งขายกองทุน-รายใหญ่ 10-14 ม.ค.63
CHEWA เดินหน้าออกหุ้นกู้ 600 ลบ.อายุ 2 ปี เล็งขายกองทุน-รายใหญ่ 10-14 ม.ค.63
7 ม.ค. 2563

นายบุญ ชุน เกียรติ กรรมการผู้จัดการ บริษัท ชีวาทัย จำกัด (มหาชน) หรือ CHEWA เปิดเผยว่า การประชุมสามัญผู้ถือหุ้นประจำปี 2562 เมื่อวันที่ 2  เมษายน 2562 ได้มีอนุมัติให้บริษัทออกและเสนอขายหุ้นกู้วงเงินไม่เกิน 1,500 ล้านบาท เพิ่มขึ้นจากวงเงินสำหรับการออกและเสนอขายหุ้นกู้เดิม ซึ่งบริษัทได้รับอนุมัติจากที่ประชุมสามัญผู้ถือหุ้นประจำปี 2561 ทำให้บริษัทมีวงเงินการออกหุ้นกู้รวมอยู่ที่ 4,500 ล้านบาท
ดังนั้นบริษัทจึงได้ดำเนินการออกและเสนอขายหุ้นกู้ครั้งที่ 1/2563 ให้กับผู้ลงทุนสถาบันและผู้ลงทุนรายใหญ่ (II&amp;HNW) เป็นประเภทตราสารหุ้นกู้ชนิดระบุชื่อผู้ถือประเภทไม่ด้อยสิทธิ ไม่มีประกัน และมีผู้แทนผู้ถือหุ้นกู้ โดยมีมูลค่าที่เสนอขายอยู่ที่ 600 ล้านบาท และมีอายุตราสาร 2 ปี โดยอัตราดอกเบี้ยคงที่ 6.75% ต่อปี และสามารถจองซื้อได้ภายในวันที่ 10,13 และ14 มกราคม 2563 อย่างไรก็ตามหลังจากการออกและเสนอขายหุ้นกู้ในครั้งนี้ ส่งผลให้บริษัทจะมีวงเงินคงเหลือในการออกหุ้นกู้อยู่ที่ 1,715.50  ล้านบาท
พร้อมกันนี้ยังจะมีการจ่ายดอกเบี้ยในทุก 3 เดือน ได้แก่ วันที่ 15 มกราคม, 15 เมษายน, 15 กรกฎาคม  และวันที่ 15 ตุลาคม ของทุกปีตลอดอายุหุ้นกู้ โดยหุ้นกู้ดังกล่าวมีวันที่ออกตราสารในวันที่ 15 มกราคม 2563 และครบกำหนดอายุวันที่ 15 มกราคม 2565
โดยมีผู้จัดจำหน่ายหุ้นกู้ ได้แก่ บริษัทหลักทรัพย์ โกลเบล็ก จำกัด พร้อมทั้งมีนายทะเบียนหุ้นกู้ ได้แก่ ธนาคารกรุงศรีอยุธยา จำกัด (มหาชน) และมีผู้แทนผู้ถือหุ้นกู้ ได้แก่ บริษัทหลักทรัพย์ โกลเบล็ก จำกัด
“การออกและเสนอขายหุ้นกู้ในครั้งนี้ เพื่อใช้เป็นเงินทุนหมุนเวียน รวมทั้งยังจะช่วยสนับสนุนแผนการการเปิดโครงการใหม่ของบริษัททั้งแนวราบ และแนวสูงในปีนี้ รวมทั้งบริษัทยังวางแผนที่จะนำเงินบางส่วนไปชำระคืนหนี้  เพื่อสร้างผลการดำเนินงานให้มีการเติบโตอย่างแข็งแกร่ง และสร้างผลตอบแทนที่ดีแก่นักลงทุนทุกท่านอีกด้วย และก่อนลงทุนทางบริษัทอยากจะขอความกรุณานักลงทุนทุกท่านโปรดทำความเข้าใจลักษณะสินค้า เงื่อนไขผลตอบแทนและความเสี่ยงก่อนตัดสินใจลงทุน เพราะว่าการลงทุนมีความเสี่ยง ผู้ลงทุนควรศึกษาข้อมูลจากหนังสือชี้ชวนก่อนการตัดสินใจลงทุน” นายบุญ ชุน เกียรติ กล่าว